ઉત્તર ગોળાર્ધમાં અત્યારે શિયાળો છે અને ઉત્તર ધ્રુવ પર છ મહિનાની રાત : અત્યારે પૃથ્વીના ઉત્તર ગોળાર્ધ (ફ્શ્વદ્દhફૂશ્વઁ ણ્ફૂૃisક્ટhફૂશ્વફૂ)માં ઠંડોગાર શિયાળો ચાલે છે. ઉત્તર ભારતનાં હિમાલય, કાશ્મીર, લેહ, લદ્દાખ, શિમલા, મસૂરી વગેરે સ્થળોએ હિમવર્ષા થાય અને તાપમાન ઝીરો ડિગ્રીએ પહોંચી જાય. બીજી બાજુ પશ્ચિમ ભારતમાં મહારાષ્ટ્ર, ગુજરાત અને રાજસ્થાન વગેરે રાજ્યોમાં ઠંડી જરૂર પડે; પરંતુ હિમવર્ષા એટલે કે સ્નોફૉલ ન થાય. શિયાળામાં કુદરતના બે મહત્વના ફેરફાર જોવા મળે. એક, ઠંડીનો અનુભવ થાય અને બીજું, દિવસ ટૂંકો અને રાત્રિ લાંબી હોય. જોકે આશ્ચર્યની બાબત તો એ છે કે અત્યારે પૃથ્વીના સમગ્ર ઉત્તર ગોળાર્ધમાં શિયાળો હોવાથી દિવસ ટૂંકો અને રાત્રિ લાંબી હોય છે, જ્યારે દક્ષિણ ગોળાર્ધમાં ઉનાળો હોવાથી દિવસ લાંબો અને રાત્રિ ટૂંકી હોય. બીજી રીતે સમજીએ તો અત્યારે ઉત્તર ધ્રુવ પર છ મહિનાની અતિલાંબી રાત ચાલે છે. કારણ? કારણ એ છે કે અત્યારે સૂર્યનારાયણ દક્ષિણ ગોળાર્ધમાં હોવાથી એ ઉત્તર ધ્રુવ પર પ્રમાણમાં ઓછા એટલે કે નીચા દેખાય. સરળ રીતે સમજીએ તો ઉત્તર ધ્રુવ પર સવિતાનારાયણ ક્ષિતિજ પર ભાગ્યે જ દેખાય. પરિણામે ત્યાં સૂર્યપ્રકાશ પણ નજીવો હોવાથી સમગ્ર વાતાવરણ ઘેરી સાંજ જેવું એટલે કે રાત જેવું લાગે. આવી ન સમજાય કે ન ગમે એવી પરિસ્થિતિ સતત છ મહિના સુધી રહે છે.